
תנועת אדרבא, מי אנחנו?
המהפך התרבותי

ברור לכל מי שעיניו בראשו שהבעיות הרבות של עם ישראל נובעות משורש אחד- החיסרון בקשר שבין עם ישראל ותורתו.

חיבור אמיתי של עם ישראל ותורתו יביא לכך שהחברה תהיה יותר מוסרית, הקשר בין עם ישראל לארצו יהיה יותר אמיתי, ערכי המשפחה יחזרו למקומם הראוי, האווירה התרבותית תשתנה. ומעל כל זה לחיבור של עם ישראל ותורתו יש כמובן ערך עצמי.
ורבים אכן מבינים את העיקרון הזה אלא שקשה מאד ליישם אותו. התרבות השולטת רחוקה מאד מדרך התורה וקשה מאד להתמודד מולה. ולמרות זאת יש רבים שפועלים כדי להביא את השינוי המיוחל, גם תנועת אדרבא מצטרפת למהלך של המהפך התרבותי המתחולל בשקט.

תנועת אדרבא באה לפעול בדרך ייחודית כמו שיבואר, אתם מוזמנים לקרוא ולהצטרף.

איך בכלל עושים מהפך?

לפני שנפרט את דרך הפעולה של תנועת אדרבא נברר את השאלה הבסיסית יותר- איך בכלל מחוללים את המהפך שיביא לתרבות יהודית? מה צריך להיות כיוון הפעולה?
הרבה אנשים שעוסקים בנושא של הפצת תרבות יהודית (החזרה בתשובה) מעודדים לפעול בכל דרך אפשרית, אין שיטה מסודרת של פעילות. ישנם גם סיפורים רבים של מעשה קטן- חיוך, נתינת חוברת, שיחה באוטובוס, שהובילו לשינויים גדולים. אבל בסופו של דבר אין כאן שיטה ולכן הפעילות היא נקודתית ואי אפשר למדוד אותו.
אי אפשר ליצור שיטה מעשית ע"י מעשים בלתי שיטתיים. שיטה חייבת להתבסס על דרך שאפשר לשכפל ולבצע בקלות. אי אפשר ליצור שיטה על בסיס סיפורים מקריים.

לכן אנחנו בתנועת אדרבא שמנו לנגד עינינו את הצורך בתוכנית עבודה מסודרת. באמצעות שיטה מסודרת נוכל להביא למהפכה כוללת ולא רק להחזרה בתשובה נקודתית.
תוכנית העבודה של תנועת אדרבא-
מטרה: הפצת תורה ע"י שיעורים אישיים.
למה לימוד תורה?

יש הפועלים להחזיר בתשובה ע"י הנחת תפילין, נרות שבת וכדו'. אבל צריך לחשוב יותר לעומק- הדרך הטובה ביותר לתשובה היא התורה. אין ערך לקיום המצוות בלי אמונה, המטרה שלנו היא לחזק את האמונה היהודית ומתוכה להביא לקיום המצוות. ברור שכדי לבנות אמונה נדרש לימוד תורה.

ואין ספק שזוהי גם הדרכת התורה. ידועה המשנה: "למה קדמה 'שמע' ל'והיה אם שמוע' אלא כדי שיקבל עליו עול מלכות שמים תחלה ואחר כך יקבל עליו עול מצות", כלומר מתוך האמונה מגיעים לקיום מצוות. וכן בתפילת שמונה עשרה אנו פותחים את בקשותינו בברכת חונן הדעת- דעת התורה, ומתוך כך אנחנו מגיעים לברכת הרוצה בתשובה.
למה שיעור אישי?

שיעורים ציבוריים יש לרוב, אך יש בהם חסרונות רבים:

א. המרצה מוכרח להעביר מהלך אחד ולא יכול לגלוש מהנושא עם כל אחד מהתלמידים, ממילא אין כיוון ומענה אישי לכל תלמיד.

ב. לא נעים, ולעתים אף לא ניתן, לשאול שאלות וממילא הם עלולים להיות פחות מובנים.

ג. הזמן לא גמיש. אם אתה לא פנוי בזמן של השיעור לא תוכל לשמוע אותו בזמן אחר.

ד. המיקום לא גמיש. לא תמיד מוצאים מקום וגם אם מוצאים לא לכולם נוח להגיע.
לכן תנועת אדרבא בחרה בשיעור אישי- צורת הלימוד הטובה ביותר.
לעומת שיעור ציבורי בשיעור אישי יש כמה יתרונות:

א. בשיעור אישי יש אפשרות להעביר שיטה ולא רק תוכן. בשיעור שנמסר לקבוצה קשה להעביר שיטה, צורת חשיבה. המרצה יכול לדבר על התוכן שהוא רוצה להעביר אבל קשה מאד להסביר מה שיטת החשיבה שיצרה את התוכן הזה.

למשל קל ללמד שיעור בגמרא שבו רק מסבירים את התוכן של הגמרא. אבל קשה ללמד שיעור בגמרא שבו צריך להסביר למה הגמרא אמרה את מה שאמרה. כאשר מדובר בשיעור אישי הרבה יותר קל להסביר גם את העקרונות השיטתיים.
ב. יש כיוון ומענה אישי. הלומד יכול לברר את הנושא המסוים שמטריד אותו ולהתגלגל לכל כיוון שירצה.
ג. התלמיד יכול לשאול כל מה שיחפוץ והשיעור מותאם בדיוק ליכולת הקליטה שלו. לכן שיעורים אישיים הם מובנים יותר.
ד. מחויבות ורצינות. בשיעור ציבורי אין הרגשה לא נעימה אם נעדרים, אבל אם קבעת עם מישהו ללמוד באופן אישי ואתה לא מגיע התחושה היא מאד לא נעימה. ממילא המחויבות להגיע היא גדולה יותר ומתוך כך גם הרצינות היא גדולה יותר.
ה. זמן גמיש. דרוש תאום רק בין שני אנשים- המדריך והלומד. מרחב האפשרויות הוא גדול יותר.
ו. מיקום גמיש- אפשר ללמוד בבית של הלומד, בבית של המדריך, בבית כנסת, לשיעור אישי לא קשה למצוא מקום.

מי קהל היעד?

כל יהודי. אין יהודי שלא צריך להוסיף בלימוד תורה מעמיק. ילד, נער, מבוגר, דתי, חילוני, איש או אישה. כולנו צריכים להעמיק יותר את הידיעות שלנו בתורתנו. כל אחד יקבל מדריך שיתאים לו וידריך אותו בלימוד התורה.

מי הם המדריכים?

המדריכים הם בוגרי ארבע שנות לימוד בישיבה, מישיבות שונות.

המדריכות הן נשים תורניות בעלות ידע רחב בנושאי אמונה ומחשבה.
אמצעים- שיווק ותשלום
למה שיווק?
לצערנו העולם היום מתנהל על ידי הפרסום. אם אתה לא מפרסם אתה לא קיים. יכול להיות לך את המוצר הכי טוב אבל אם הפרסום שלך לא טוב אף אחד לא יקנה אותו.

במידה והיתה שיטה אחרת מלבד שיטות השיווק המקובלות הרי שהמוכרים והתעמולנים כבר היו משתמשים בה. כנראה ששיטות השיווק המקובלות מצליחות ולכן הן ממשיכות לפעול, כדאי ללמוד אותן כדי לדעת איך להגיע לאנשים.

חשוב לציין שפרסום ושיווק אין משמעותם חלילה זילות. צורת הפרסום של 'אדרבא' תהיה איכותית ותשדר רצינות, אמנם לא תימנע מלהשתמש במיטב הכלים של השיווק, כמובן מתוך בחינה של תורה.
באופן מעשי התנועה מתכננת לפרסם שעורים אישיים דרך אתר האינטרנט שלה, מודעות, אי-מיילים, קשר אישי והרצאות הסברה. ביחד עם הגדלת התנועה אנחנו מצפים גם להתרחבות של השיווק והפרסום.
למה תשלום?

א. תשלום יוצר רצינות. אנשים לא מסוגלים להעריך דבר שהם מקבלים בחינם. התשלום יוצר אצל האנשים את ההבנה שמדובר בדבר רציני ויוצר אצלם את היחס הרציני.
ב. בלי תשלום אי אפשר להתקיים. כל פרוייקט רציני צריך בסיס כלכלי רציני. אם נחיה רק מתרומות לא נגיע רחוק. תרומות, גדולות ככל שתהיינה, מוגבלות מאד יחסית לשוק הכלכלי.

יש לזכור שמדובר בתשלום מאוד זול יחסית לשוק השעורים הפרטיים- רק 50 ₪ לשיעור. שיעור ניסיון בחינם כמובן.

איך ניתן להצטרף לתנועת אדרבא?

אנא שילחו את פרטיכם לדואר אלקטרוני: urielofir@gmail.com, וניצור איתכם קשר.
לתנועה דרושים-

· אנשי צוות לפרסום ועבודה ארגונית.
· מדריכים ומדריכות- תלמידי ובוגרי ישיבות בעלי ארבע שנות לימוד.





תגובות והארות יתקבלו בשמחה,




תנועת אדרבא.

